Milan Fiľo

Doc. Ing. Milan Fiľo (* 21. august 1967, Brezno) je slovenský podnikateľ, privatizér žijúci v Česku. V rebríčku najbohatších Slovákov bol v roku 2018 na 4. mieste. Ružomberská papierenská fabrika Mondi SCP, v ktorej vlastní 49 %, mu v roku 2017 priniesla dividendu 20 miliónov eur.

Životopis

Štúdium 
V rokoch 1984 – 1985 študoval na gymnáziu v Banskej Štiavnici, ako príprava na zahraničné štúdium. Vysokoškolské štúdium absolvoval na SF TUK, Katedra ekonomiky a riadenia strojárskej výroby.

Je docentom na Strojníckej fakulte Technickej univerzity v Košiciach, kde tiež získal titul PhD. v oblasti priemyselného hluku. V júni 2007 mu Pedagogická fakulta Katolíckej univerzity v Ružomberku udelila titul docent. V roku 2006 mu bol udelený titul Doctor honoris causa za filantropiu a boj proti AIDS v rozvojových krajinách na Vysokej škole zdravotníctva a sociálnej práce sv. Alžbety v Bratislave.

Kariéra 
Po ukončení štúdia pracoval na Technickej univerzite v Košiciach ako asistent.

V rokoch 1992 – 1993 zastával funkciu obchodného riaditeľa v spoločnosti ECOLEDER, s. r. o. V rokoch 1993 – 1995 pôsobil ako predseda predstavenstva spoločnosti FK Invest, a. s., a v rokoch 1994 a 1995 aj ako generálny riaditeľ spoločnosti ORE TRADE, s. r. o. Od roku 1995 bol predsedom predstavenstva a prezidentom akciovej spoločnosti ECO-INVEST, následne v roku 2016 predsedom predstavenstva spoločnosti ECO-INVESTMENT. V roku 1996 ECO-INVEST, a. s., Zvolen sprivatizoval Severoslovenské celulózky a papierne (SCP) Ružomberok (dnes Mondi SCP), keď 29. októbra 1996 sa 29-ročný Fiľo stal predsedom predstavenstva. Vláda Vladimíra Mečiara vtedy ignorovala podstatne výhodnejšiu rakúsku ponuku. Pôvodne získal svoj kontrolný podiel 67 % akcií za približne 1 miliardu korún. Malo ísť o cenu asi o 4 miliardy nižšiu, ako bola konkurenčná ponuka rakúskeho investora. Nízku cenu mala kompenzovať zásadná podmienka privatizačnej zmluvy – odovzdať 15 % akcií z nadobudnutého majetku zamestnancom SCP. Následne časť svojho majoritného podielu predal za niekoľko miliárd korún zahraničným investorom. V podniku mu naďalej zostal podiel 49 %. Napriek tomu, že zo svojho pôvodného podielu mal ponechať 15 % zamestnancom, toto nikdy neurobil. Drobní akcionári mali nárok na vyplatenie svojho podielu, čo sa však dodnes nestalo. Odhaduje sa, že ich podiel mal hodnotu asi 1 miliardu korún. Keďže podmienku odovzdania akcií nikdy nesplnil, privatizačná zmluva mala byť zrušená a jeho majetok by sa mal vrátiť štátu, k čomu však nikdy nedošlo. Drobní akcionári sa s Fiľom dodnes súdia.

ECO-INVESTMENT, a. s., je česko-slovenský priemyselno-investičný holding, realizujúci dlhodobé investície v rámci celej Európy. Hlavnými oblasťami investícií sú výroba celulózy a papiera, energetika, spracovanie mäsa, reality a telekomunikácie. Od svojho založenia je holding prítomný aj vo viacerých charitatívnych projektoch z oblasti zdravotníctva, vzdelania, kultúry a športu.

V lete 2000 sa spor TV Markízy s Gamatexom (Kočner) urovnal dvoma zmluvami. Pavlovi Ruskovi vtedy pomohli práve podnikatelia Ján Kováčik a Milan Fiľo, ktorým Rusko odpredal väčšinu svojho 50-percentného podielu v televízii. Kováčikova firma Forza vtedy prevzala dlh Gamatexu vo výške 1 milión eur. V júli 2007 americká CME Kováčikovi a Fiľovi vyplatila spolu 1,9 miliardy korún (približne 60 miliónov €). V novembri 2019 bol Fiľo vypovedať na súde v kauze zmenie TV Markíza a podobne ako Kováčik povedal, že o zmenkách na 500 miliónov korún nevedel.

Filantropia 
Milan Fiľo sa významne podieľal na založení Katolíckej univerzity v Ružomberku a podporuje jej pedagogickú aj vedeckú činnosť. Na rozvoj vzdelávania na Slovensku prispel v priebehu rokov sumou viac ako 800-tisíc eur, uviedla hovorkyňa firmy Petra Greksová.   

Ružomberské papierne patria v regióne Dolného Liptova k hlavným zamestnávateľom. Fiľove spoločnosti tu okrem školstva významne podporujú aj Vojenskú nemocnicu, športové kluby a domovy seniorov. Milan Fiľo je tiež zakladateľom a podporovateľom Nadácie SUPRA, ktorá pomáha súčasným aj bývalým zamestnancom papierní a ich rodinám. Tiež významne prispieva na aktivity OZ Ružomberčan, ktoré v súčasnosti združuje viac ako 7 000 obyvateľov Dolného Liptova. Prispieva aj na činnosť Vysokej školy zdravotníctva a sociálnej práce sv. Alžbety, pričom financoval vybudovanie nemocníc v Afrike a v Kambodži a spolu s prof. Krčmérym pripravuje realizáciu projektu obnovy pôrodnice a detskej nemocnice v Bosne a Hercegovine. Dlhodobo tiež podporuje Slovenský paralympijský výbor a ďalšie neziskové organizácie.

Ocenenia 
 2004: Krištáľové krídlo za hospodárstvo
 2018: Medaila za zásluhy mu udelil český prezident Miloš Zeman

Referencie 

Slovenskí podnikatelia
Slovenskí miliardári
Držitelia Krištáľového krídla
Absolventi Strojníckej fakulty Technickej univerzity v Košiciach
Osobnosti z Brezna
Čestní občania Ružomberka